text: দ্বীনের দাওয়াতে যেভাবে দিলের দাওয়াত সারলেন ইমরান
  ////হাইলাইট //// • আমাদের বিশ্ব • আরও সদ্য প্রাপ্ত সংবাদ • বিনোদন • বিশেষ সংবাদ • রাজনীতি
  প্রকাশের সময় : ফেব্রুয়ারি ১৯, ২০১৮, ২:০০ অপরাহ্ণ
  আপডেট সময় : ফেব্রুয়ারি ১৯, ২০১৮ at ২:০৩ অপরাহ্ণ
  রাশিদ রিয়াজ : নারী ধর্মগুরু বা পীর মুহতারামাকে বিয়ের কথা কিছুতেই স্বীকার করছিলেন না পাকিস্তানের ক্রিকেট কিংবদন্তি ও হালের রাজনৈতিক নেতা ইমরান খান। এবার বোরকা পরিহিতা সেই তৃতীয় স্ত্রীর সঙ্গে তার হাসিমুখের ছবি ভাইরাল হল। আগের স্বামীকে ডিভোর্স দেওয়ার পর বুশরা মানেকা ইমরানের বিয়ের প্রস্তাব আর ফিরিয়ে দিতে পারেননি। মানে দ্বীনের দাওয়াত নিতে গিয়ে এভাবেই দিলের দাওয়াত সারলেন ইমরান খান। এক বছর আগে ইমরান তার কাছে গিয়েছিলেন ধর্মীয় উপদেশ ভিক্ষা করতে। বুশরার রাজনৈতিক ভবিষ্যৎবাণী ইমরানের ক্ষেত্রে ফলে যায় এবং এভাবেই দুজনে দুজনার মনের কাছাকাছি এসে পড়েন। ইওন
  বিয়ে সম্পর্কে কনে বুশরার অভিব্যক্তি হচ্ছে, 'বিয়ে দুটি হৃদয় ও আত্মার সম্মিলন যা একটি বিশেষ দিনকে স্মরণীয় করে রাখে। ইমরানের সঙ্গে বিয়েতে আমি খুবই খুশি।' ইমরান বলেন, 'বুশরার সাথে কেবলি দেখা করতে মন চাইত। ধর্মের এত উঁচু স্তরে কোনো নারীকে তার মত দেখিনি।' এর আগে টিভি উপস্থাপিকা রেহাম খানের সঙ্গে তার দ্বিতীয় বিয়ে ১০ মাসের বেশি টেকেনি। ১৯৯৫ সালে ইমরান প্রথম বিয়ে করেছিলেন ইহুদি মেয়ে কোটিপতির কন্যা জেমিমা গোল্ডস্মিথকে। ৯ বছর সেই বিয়ে টেকে এবং দুই ছেলে রয়েছে সেই ঘরে। ৪০ বছর বয়স্কা বুশরার আগের ঘরের ৫ সন্তান রয়েছে।
  লাহোরে বুশরার সঙ্গে ইমরানের বিয়ে হয়। তেহরিক-ই-ইনসাফের নেতার নতুন স্ত্রী পিঙ্কি পীর হিসেবে পরিচিত। ভক্তরা তাকে বুশরা বিবি বলেও ডাকেন। তার ভাইয়ের বাসায় গত রোববার এ বিয়ে অনুষ্ঠান অনুষ্ঠিত হয়। ইমরানের রাজনৈতিক দলের মুখপাত্র ফাওয়াদ চৌধুরী টুইট বার্তায় তা জানান। বিয়ে পড়ান তেহরিক-ই-ইনসাফের কেন্দ্রীয় নির্বাহী কমিটির সদস্য মুফতি মুহাম্মাদ সাইদ।
  কিছুদিনের মধ্যে সহজ ও সাধারণভাবেই ওয়ালিমা অনুষ্ঠিত হবে। তেহরিকের পক্ষ থেকে প্রকাশিত ছবিতে সালোয়ার কামিজ ও কালো কোট পরিহিত হাসিমুখে ইমরান খানের পাশে লাল স্যুট ও উলের সাল পরিহিতা বুশরাকে দেখা গেছে। সামাজিক যোগাযোগ মাধ্যমে এ ছবি দেখে অনেকে ইমরানকে অভিনন্দন জানিয়েছেন। তবে বিয়েতে ইমরানের কোনো বোন উপস্থিত ছিলেন না। পাকিস্তানের নির্বাচনের আগে এ বিয়ের খবর সহজে জানান দিতে চাচ্ছিলেন না ইমরান।